Tartu linn ei korralda ka sel aastal aastavahetuse ilutulestikku ja annetab raha Tartu Ülikooli (TÜ) Kliinikumi Lastefondile, vahendab BNS, Uusaastaöö ilutulestik on alati toonud Tartu kesklinna rohkelt rahvast ja linnavalitsus otsustas koroonaviiruse leviku pidurdamiseks jätta aastavahetuse ilutulestiku korraldamata, et suuremaid rahvakogunemisi südalinnas vältida, teatas linnavalitsuse pressiesindaja kolmapäeval. Linnavalitsus soovitab veeta pühad perekeskselt ja vältida rohkeid kontakte. Linnapea Urmas Klaas ütles, et Raekoja platsi valgusküla ja uisuväljak pakuvad jõulumeeleolu ja väiksemates rühmades vaba aja veetmise võimalusi kogu advendi- ning jõuluaja. Linn annetab ilutulestikule mõeldud 5000 eurot TÜ Kliinikumi Lastefondile, kes toetab sadu eriravi või -hooldust vajavaid lapsi ja nende peresid ning seadmete soetamist haiglatele.